La Casa de la Joventut albergarà tallers de teatre gratuïts per a joves
25 de setembre de 2019

•    La Regidoria de Joventut, juntament amb l'associació APLAE l'Eliana, posaran en marxa en este curs 2019-2020 un taller de teatre per la igualtat i un altre per la integració

•    Amb projectes com este, l'àrea municipal aferma la seua aposta per l'oci alternatiu per als joves

L'Àrea de Joventut de l'Ajuntament de l'Eliana, juntament amb l'Associació Per les Arts Escèniques de l'Eliana (APLAE), posarà en marxa en este curs 2019-2020 tallers de teatre gratuïts per a joves de l'Eliana, de 14 a 25 anys d'edat. Hi haurà dos tallers: un entorn de la igualtat i l'altre entorn de la integració, i ambdós s'impartiran a la Casa de la Joventut, també coneguda com “LaKQ”.

Així, el taller de Teatre per la Igualtat contemplarà continguts d'anàlisi de textos dramàtics, tècniques de veu, improvisació, esgrima escènica i dansa contemporània, a fi d'obtindre una formació integral en les arts escèniques. Este taller s'impartirà els divendres de 17:15h a 20:00h de la mà de professionals d’APLAE.

Quant al taller de Teatre per a la Integració, este acollirà alumnes de 14 i 28 anys. Es tracta d'un projecte teatral destinat a persones amb diversitat funcional i impartit per professionals especialitzats en l’àmbit. En este taller s'implementaran tècniques per a enriquir la capacitat comunicativa, demostrar el valor de cada individu a través del seu propi treball o potenciar les capacitats expressives i interpretatives. Les classes seran els dimecres de 18:00h a 20:00h.

Les inscripcions ja poden realitzar-se a través de la web de APLAE: http://www.aplaeleliana.com/talleres-2019-2020.html, i les classes començaran el mes d'octubre.

Mitjançant este tipus de projectes, el consistori pretén fomentar activitats d'oci alternatiu per als joves, així com definir la Casa de la Joventut com un espai obert i multifuncional. En eixa línia, el regidor de Joventut, Jorge Pérez Comeche, ha declarat que “la nostra aposta és recuperar este edifici per als joves, oferint-los una àmplia programació de cultura, oci i formació que fomente en ells un oci saludable.” A més, ha destacat que en els pròxims mesos es presentarà esta programació.